**11ο ΛΑΠΑΡΟΣΚΟΠΙΚΟ ΣΕΜΙΝΑΡΙΟ**

**ΙΝΟΜΥΩΜΑΤΑ ΜΗΤΡΑΣ « ΑΠΟ ΤΗΝ ΔΙΑΓΝΩΣΗ ΣΤΗΝ ΑΝΤΙΜΕΤΩΠΙΣΗ»**

Στις 4 & 5 Οκτωβρίου, στην Αίθουσα Διαλέξεων «Επαμεινώνδας Μεγαπάνος» του Μαιευτηρίου ΛΗΤΩ, πραγματοποιήθηκε το **11ο Λαπαροσκοπικό Σεμινάριο**, με θέμα **«Ινομυώματα Μήτρας. Από την Διάγνωση στην Αντιμετώπιση»** υπό την αιγίδα της *Ελληνικής Εταιρείας Γυναικολογικής Ενδοσκόπησης* και του *University College London Institute for Women’s Health.* Οι διοργανωτές του Λαπαροσκοπικού Σεμιναρίου, κ. Ελπιδοφόρος Δουράτσος, κ. Κωνσταντίνος Μαυρέλος, κ. Λεωνίδας Παπαδόπουλος, κ. Απόστολος Παπαλόης και κ. Αθανάσιος Πρωτοπαπάς με την συμμετοχή Διακεκριμένων Ξένων και Ελλήνων Ομιλητών, εξειδικευμένους στην Λαπαροσκοπική Χειρουργική, αφιέρωσαν ένα διήμερο στην ενημέρωση των Γυναικολόγων στην τελευταία εξέλιξη σε ότι αφορά τη διάγνωση και λαπαροσκοπική αντιμετώπιση των Ινομυωμάτων Μήτρας.

Η δομή των σεμιναρίων έδωσε την δυνατότητα στους συμμετέχοντες να λάβουν τόσο τη θεωρητική όσο και την πρακτική γνώση από τους καταξιωμένους Έλληνες και ξένους επιστήμονες του χώρου. Αυτό επιτεύχθηκε με την παρακολούθηση των παρουσιάσεων των ομιλητών, την on line παρακολούθηση χειρουργικών επεμβάσεων αλλά και με την πρακτική εξάσκηση σε θηλυκούς χοίρους ανά δύο συμμετέχοντες μ’ έναν εκπαιδευτή. Για την καλύτερη μετάδοση των γνώσεων και την ουσιαστική συμμετοχή των εκπαιδευόμενων, ο αριθμός των γιατρών που παρακολούθησαν το πρακτικό σεμινάριο είχε οριστεί αυστηρά στα 12 άτομα.

Στόχος του κάθε Λαπαροσκοπικού Σεμιναρίου είναι να ευαισθητοποιηθεί το σύνολο των Γυναικολόγων στις καινούριες τεχνικές και να βελτιώσουν τις λαπαροσκοπικές τους ικανότητες. Για το Μαιευτήριο μας, η διοργάνωση τέτοιων σεμιναρίων γίνεται ώστε η ιατρική μας κοινότητα να είναι πάντα κοντά στις επιστημονικές εξελίξεις και να μπορεί να φτάνει με επιτυχία στον στόχο της.